Document ID: 32015R0491

Title and Content:
ΚΑΝΟΝΙΣΜΌΣ (ΕΕ) 2015/491 ΤΗΣ ΕΠΙΤΡΟΠΉΣ της 23ης Μαρτίου 2015 για την τροποποίηση του κανονισμού (ΕΕ) αριθ. 605/2014 για την τροποποίηση, με σκοπό την εισαγωγή δηλώσεων κινδύνου και δηλώσεων προφυλάξεων στην κροατική γλώσσα και την προσαρμογή στην τεχνική και επιστημονική πρόοδο, του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου για την ταξινόμηση, την επισήμανση και τη συσκευασία των ουσιών και των μειγμάτων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (1), και ιδίως το άρθρο 37 παράγραφος 5, Εκτιμώντας τα ακόλουθα: (1) Ο κανονισμός (ΕΕ) αριθ. 605/2014 της Επιτροπής (2), που εκδόθηκε στις 5 Ιουνίου 2014, προβλέπει την εφαρμογή νέων ή επικαιροποιημένων διατάξεων για την εναρμονισμένη ταξινόμηση και επισήμανση ορισμένων ουσιών από την 1η Απριλίου 2015. Λόγω ορισμένων καθυστερήσεων στη διαδικασία έκδοσης του εν λόγω κανονισμού, η μεταβατική περίοδος μέχρι την εφαρμογή του κανονισμού (ΕΕ) αριθ. 605/2014 είναι σημαντικά μικρότερη από εκείνες που ίσχυαν για τις προηγούμενες προσαρμογές στην τεχνική και επιστημονική πρόοδο. Η προθεσμία δέκα μηνών κρίνεται ανεπαρκής για να επιτραπεί στους οικονομικούς φορείς να προσαρμοστούν στους νέους κανόνες, ορισμένοι από τους οποίους αφορούν χημικές ουσίες που χρησιμοποιούνται ευρέως. Συνεπώς, η ημερομηνία εφαρμογής θα πρέπει να μετατεθεί, προκειμένου να προβλεφθεί μεταβατική περίοδος που να είναι σύμφωνη με την πρακτική των προηγούμενων προσαρμογών στην τεχνική πρόοδο του κανονισμού (ΕΚ) αριθ. 1272/2008. (2) Προκειμένου να διασφαλιστεί ότι οι οικονομικοί φορείς θα μπορούν να επικαλεστούν τη μετάθεση της ημερομηνίας υποχρεωτικής εφαρμογής το συντομότερο δυνατόν, είναι αναγκαίο ο παρών κανονισμός να αρχίσει να ισχύει το ταχύτερο δυνατό μετά τη δημοσίευσή του στην Επίσημη Εφημερίδα της Ευρωπαϊκής Ένωσης. (3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 133 του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (3), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 3 του κανονισμού (ΕΕ) αριθ. 605/2014 της Επιτροπής, η παράγραφος 3 αντικαθίσταται από το ακόλουθο κείμενο: «Το άρθρο 1 παράγραφος 3 εφαρμόζεται από την 1η Ιανουαρίου 2016.» Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 23 Μαρτίου 2015.

Classification Labels:
943
304
1164
249

Label Descriptions:
{"943": "Τεκμηρίωση", "304": "ΕΚΠΑΙΔΕΥΣΗ", "1164": "Χημική βιομηχανία", "249": "ΒΙΟΜΗΧΑΝΙΑ"}

EuroVoc IDs (Original): 5781
5283
494
122
87
4415
1362
2090
914
4179

EuroVoc IDs (Expanded): 5781
5283
494
122
87
4415
1362
2090
914
4179

Dataset Source: meu

Split: test